GRB

REPUBLIKA HRVATSKA

Općinski građanski sud u Zagrebu

Poslovni broj: P - 2418/2024-5

U I M E R E P U B L I K E H R V A T S K E

P R E S U D A Z B O G O G L U H E

Općinski građanski sud u Zagrebu, po sutkinji tog suda Gorani Žurić Juretić, u pravnoj stvari tužitelja M.G. iz Zagreba, Ulica Lj. G. 34, OIB: XXXXXXXXXXX, zastupan po punomoćniku Z.B. odvjetniku u Zagrebu, protiv tuženika N. F. d.o.o. iz Zagreba, Ulica …, OIB: XXXXXXXXXXX, radi isplate, 1. rujna 2024.,

p r e s u d i o j e

I. Nalaže se tuženiku N.F. d.o.o. isplatiti tužitelju M.G. iznos od 520,00 EUR sa zateznom kamatom tekućom od 9. listopada 2023. do isplate po stopi koja se za razdoblje do 31. prosinca 2023. određuje po stopi koja se određuje za svako polugodište, uvećanjem kamatne stope koju je Europska središnja banka primijenila na svoj posljednje glavne operacije refinanciranja koje je obavila prije prvog kalendarskog dana tekućeg polugodišta za tri postotna poena, a za razdoblje od 1. siječnja 2024. pa do isplate po stope koja se određuje za svako polugodište, uvećanjem referentne stope, tj. kamate stope koju je Europska središnja banka primijenila na svoje posljednje glavne operacije refinanciranja ili granične kamatne stope proizašle iz natječajnih postupaka uz varijabilnu stopu za posljednje glavne operacije refinanciranja Europske središnje banke, za tri postotna poena, pri čemu se za prvo polugodište primjenjuje referenata stopa koja je snazi od 1. siječnja, a za drugo polugodište referentna stopa koja je na snazi na dan 1. srpnja, u roku 15 dana.

II. Nalaže se tuženiku N.F. d.o.o. isplatiti tužitelju M.G. naknaditi troškove parničnog postupka u iznosu od 138,27 eura sa zateznim kamatama koje teku od 1. rujna 2024. pa do isplate po stopi koja se određuje, za svako polugodište, uvećanjem referentne stope, tj. kamatne stope koju Europska središnja banka primjenjuje na svoje posljednje glavne operacije refinanciranja ili granična kamatna stopa proizašla iz natječajnih postupka za varijabilnu stopu za posljednje glavne operacije refinanciranja Europske središnje banke za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja, u roku 15 dana.

O b r a z l o ž e n j e

1. Tužitelj M.G. u tužbi navodi da je sa tuženikom N.F. d.o.o. putem e-maila dogovorio kupoprodaju perilice rublja Bosch WAN28267BY te da je odmah po zaprimljenoj ponudi tužitelj tuženiku uplatio kupoprodajnu cijenu u iznosu od 520,00 EUR. Tužitelj ističe da je 15. listopada 2023. putem e-maila dostavio tuženiku obrazac za jednostrani raskid ugovor o kupoprodaji te zatražio povrat uplaćene kupoprodajne cijene, a tuženik da se složio sa raskidom te se obvezao izvršiti povrat uplaćenog iznosa od 520,00 EUR u roku od 14 radnih dana. Tužitelj ističe da je nekoliko puta kontaktirao tuženika radi povrata novčanog iznosa, ali da tuženik usprkos obećanjima da će izvršiti povrat navedenog novčanog iznosa do dana podnošenja tužbe nije izvršio povrat navedenog novčanog iznosa. U odnosu na činjenice na kojima temelji svoj tužbeni zahtjev tužitelj je podnio Ponudu br. 2023-01101 od 9. listopada 2023., potvrdu o plaćanju od 9. listopada 2023. iznosa od 520,00 eura, obrazac jednostranog raskida ugovora te e-mail korespondenciju.

2. Tuženiku je 3. lipnja 2024. dostavljena tužba sa prilozima i poziv za podnošenje odgovora na tužbu u roku od 30 dana, uz upozorenje na zakonske posljedice ako ne podnese odgovor na tužbu.

3. U dokaznom postupku sud je izvršio uvid i pročitao Ponudu br. 2023-01101 od 9. listopada 2023., potvrdu o plaćanju od 9. listopada 2023. iznosa od 520,00 eura, obrazac jednostranog raskida ugovora te e-mail korespondenciju između tužitelja i tuženika.

4. Kako tuženik u određenom roku (a, ni kasnije do današnjeg dana) nije podnio odgovor na tužbu, a tužba i poziv za podnošenje odgovora na tužbu su mu uredno dostavljeni te kako osnovanost tužbenog zahtjeva proizlazi iz činjenica navedenih u tužbenom zahtjevu, time da činjenice navedene u tužbenom zahtjevu nisu u suprotnosti s dokazima koje je sam tužitelj podnio ili sa općepoznatim činjenicama, a niti postoje općepoznate okolnosti iz kojih proizlazi da bi tuženika spriječili opravdani razlozi da podnese odgovor na tužbu, to je sukladno članku 331. b. stavak 1. Zakona o parničnom postupku („Narodne novine“ broj 53/91., 91/92., 58/93. 112/99., 88/01., 117/03., 88/05., 02/07., 84/08., 96/08., 123/08., 57/11., 148/11., 25/13., 89/14., 70/19., 80/22., 114/22. i 155/23., dalje: ZPP), valjalo donijeti presudu zbog ogluhe.

5. Tuženik je tužitelju sukladno članku 154. stavku 1. ZPP-a dužan naknaditi parnični trošak u iznosu od 138,27 EUR. Tuženik je tužitelju dužan naknaditi trošak sastava tužbe prema Tbr. 7. točki 1. Tarife o nagradama i naknadi troškova za rad odvjetnika („Narodne novine“ broj 138/2023., dalje: Tarifa), 50 bodova, a kako je vrijednost boda 2,00 eura po Tbr. 54. Tarife, što ukupno iznosi 100,00 EUR, koji iznos se uvećava za iznos od 25 % PDV-a (25,00 EUR). tuženik je dužan tužitelju platiti i sudsku pristojbu sukladno Tar. br. 2. stavak 2. u vezi sa Tar. br.1. stavak 2. Tarife o sudskim pristojbama, a što iznosi 138,27 EUR.

6. Na dosuđeni trošak postupka, tužitelju su dosuđene i zatezne kamate koje teku od dana donošenja ove presude pa do isplate, a sukladnu članku 151. stavak 3. ZPP-a i članka 29. stavak 2. Zakona o obveznim odnosima („Narodne novine“ broj 35/05., 41/08., 125/11., 78/15., 29/18., 126/21., 114/22., 156/22. i 155/23.).

7. Slijedom svega navedenog, odlučeno je kao u izreci.

Zagreb, 1. rujna 2024.

Sutkinja:

Gorana Žurić Juretić

Uputa o pravnom lijeku:

Protiv ove presude dopuštena je žalba u roku 15 dana, koja se podnosi pisano, u četiri istovjetna primjerka, putem ovog suda, županijskom sudu.

Presuda zbog ogluhe ne može se pobijati zbog pogrešno i nepotpuno utvrđeno činjeničnog stanja.

Presuda zbog ogluhe u sporovima male vrijednosti može se pobijati samo zbog bitne povrede odredba parničnog postupka iz članka 354. stavak 2. ZPP-a i pogrešne primjene materijalnog prava.

Dostaviti:

1. Tužitelju po punomoćniku

2. Tuženiku